የገበያ ማዕከሉ በዓመት አንድ ነጥብ አራት ሚሊዮን ኩንታል የግብርና ምርት ማቅረቡን ጠቆመ
አዲስ አበባ፦ በአዲስ አበባ ከተማ መግቢያ በር በቡራዩ አሸዋ ሜዳ ተብሎ በሚጠራው አካባቢ የተቋቋመው የኦሮሚያ ግብርና ምርት ገበያ ደርጅት በዓመት አንድ ነጥብ አራት ሚሊዮን ኩንታል የግብርና ምርት እንደሚያገበያይ አስታወቀ፡፡ ከኮሮና ቫይረስ ወረርሽኝ መከሰት ጋር በተያያዘ ተፈጥሮ የነበረውን የዋጋ ንረት ለማርገብም በኩንታል እስከ አራት መቶ ብር ቅናሽ በማድረግ ለሸማቹ ተደራሽ መሆኑን ገልጸል፡፡ 
የድርጅቱ ሥራ አስኪያጅ አቶ ኃይሉ ደጀኔ ለአዲስዘመን ጋዜጣ እንደገለጹት፣ ድርጅቱ ለግብይት በሚያመቸው የገበያ ማዕከል ሳምንቱን ሙሉ ግብይት ያከናውናል። በተለይ ደግሞ ረቡዕና ቅዳሜ ግብይት በስፋት ይካሄድባቸዋል፡፡ 
በሁለቱ ቀናት እያንዳንዳቸው ከ60 ኩንታል ያላነሰ የግብርና ምርት የጫኑ 150 አይሱዙ መኪናዎች ለንግድ ወደ ማዕከሉ ምርቶችን ይዘው እንደሚገቡ ጠቁመው፣ በማዕከሉ በዓመት አንድ ነጥብ አራት ሚሊዮን ኩንታል የግብርና ምርት ግብይት እንደሚካሄድም አስታውቀዋል። ድርጅቱ አምራች የህብረት ሥራ ማህበራት የግብርና ምርት ከማቅረብ ባለፈ ምርታቸውን ለገበያ በማቅረብ ተጠቃሚ ያላቸው ተጠቃሚነት ዝቅተኛ መሆኑን ታሳቢ በማድረግ የገበያ ማዕከሉን በ25 ካሬ ሜትር ላይ በ2003 ዓ.ም ማቋቋሙን ያስረዱት አቶ ኃይሉ፣ የገበያ ማዕከሉ መቋቋም ሸማቹ በተመጣጣኝ ዋጋ ምርቶችን ማግኘት የሚችልበት ዕድል መፈጠሩን አስታውቀዋል፡፡ 
የገበያ ማዕከሉ ከሁሉም የሀገሪቱ ክፍሎች ምርት ለማቅረብም ሆነ ለሸማቹ ምቹ የግብይት ስፍራ መሆኑን ጠቁመው፣ ግብይቱ በሰብል ምርቶች ላይ የተመሰረተ መሆኑን አስታውቀዋል። የመሰረተልማት ባለመሟላቱ እንጂ ለአትክልትና ፍራፍሬ ግብይት የሚሆን ቦታ እንዳለው አስረድተዋል፡፡ 
ድርጅቱ ለነጋዴው የገበያ ወይንም የሽያጭ ቦታ በማቅረብ ሸማቹን ተደረሽ ለማድረግ እየሠራ መሆኑን ገልጸው፣ ግብይቱ መረጃ ላይ የተመሰረተ እንዲሆን ጥረት እየተደረገ መሆኑን አስታውቀዋል። ይህም የነጋዴውን የመደራደሪያ አቅም እንደሚያጎለብተው አመልክተዋል። ነጋዴው የወቅቱ ገበያ አዋጭ ነው ብሎ ካላመነ ለገበያ ይዞ የቀረበውን ምርት መጋዘን ማስቀመጥ የሚችልበት አሠራር መዘርጋቱንም ገልጸዋል። 
የገበያ ማዕከሉ እንደ አማራጭ የገበያ ማዕከል ሆኖ እያገለገለ መሆኑን የጠቆሙት አቶ ኃይሉ፣ ድርጅቱ በቀጥታ ንግዱ ላይ ሚና ባይኖረውም ወቅታዊ የገበያ ሁኔታን መሰረት አድረጎ መረጃ በመስጠት የኮሮና ቫይረስ ወረርሽኝ መከሰት ጋር ተያይዞ በግብርና ምርት ላይ ተፈጥሮ የነበረውን የዋጋ መናር እንዲረግብ አስተዋጽኦ ማድረጉን አስረድተዋል፡፡ 
ግብይቱ ከሌላው ነጋዴ በአንድ ኩንታል ላይ ከሁለት መቶ እስከ አራት መቶ ብር የሚደርስ ቅናሽ እንደነበረው ገልጸው፤ የገበያ ማዕከሉ ከሌሎች የገበያ ማዕከሎች ጋር ትስስር ፈጥሮ ገበያውን እንዲያሰፋ፣ በተለይ እንደ ኮሮና ቫይረስ ወረርሽኝ ችግሮች ሲከሰቱ ገበያውን የማረጋጋት ሚና እንዲወጣ አሁን ካለበት በላይ መሥራት እንዳለበት እምነት መኖሩንም አመልክተዋል፡፡
 አዲስ ዘመን ሚያዝያ 29/2012ለምለም መንግሥቱ